Süüteokatsest loobumise instituudi põhjendus ja kohaldatavuse piirid kuritegelikule eeltegevusele
Süüteokatsest loobumine annab tähenduse toimepanija teole, mis on suunatud õigushüve kahjustamise vältimisele. Eesti karistusseadustiku järgi on sellisel juhul välistatud toimepanija süü. Toimepanija õigushüve kaitsvale teole annab tähenduse ka tegevkahetsuse regulatsioon. Eesti karistusseadustiku kohaselt saab tegevkahetsuse tagajärjeks olla üksnes karistuse kergendamine või karistusest vabastamine. Järelikult on süüteokatsest loobumisel ja tegevkahetsusel Eesti karistusseadustiku järgi oluliselt erinev tähendus. Samas on oluline märkida, et mõlemad regulatsioonid võivad kohalduda kuritegelikule eeltegevusele ning mõlemal juhul võidakse hoida toimepanija teo tulemusel ära õigushüve kahjustamine. Eeltoodu tõstatab olulise küsimuse: kas erineva tähenduse andmine toimepanija õigushüve kahjustamisele suunatud teole on põhjendatud. Kogu probleemistiku muudab keerulisemaks asjaolu, et süüteokatsest loobumisele puudub karistusõigusteoorias vastuoludeta põhjendus. Käesoleva töö eesmärk on analüüsida, süüteokatsest loobumise tähendust ning kas ja millises ulatuses tuleks süüteokatsest loobumise regulatsiooni argumentatsiooni arvestada kuritegeliku eeltegevuse puhul eriosas, kui toimepanija realiseerib õigushüve kaitsele suunatud teo. Käesolevas töös on jõutud järeldusele, et karistusõiguses tuleb õigushüve kaitsvale teole tähenduse andmisel lähtuda ühtedest ja samadest põhimõtetest, sest nii on tagatud süsteemne lähenemine, isikute võrdne kohtlemine ning senisest efektiivsem õigushüvede kaitse. Samas tuleb arvestada, et kuritegelik eeltegevus karistusõiguse üldosas ja karistusõiguse eriosas on karistatavad erinevate kriteeriumite alusel, mistõttu võib toimepanija õigushüve kaitsval teol olla erinev tähendus. Järelikult tuleb analüüsida, kas süüteokatsest loobumise eeldused on täidetud või mitte. Juhul kui süüteokatsest loobumise eeldused on täidetud, siis tuleks ka karistusseadustiku eriosas sätestatud kuritegelikule eeltegevusele näha ette samaväärsed õiguslikud tagajärjed kui süüteokatsest loobumisele.
karistusõigus, süü (jur.), karistamine, süüteod, süüteokatse, andestamine, õigusteooria, penal law, guilt (law), punishing, offences, forgiveness, legal theory
Networked Digital Library of Theses and Dissertations